Ilie Năstase susține că e gata să sară în ajutorul Simonei Halep, dacă aceasta îi va cere sprijinul în perioada de reacomodare ce urmează pentru cea mai cunoscută jucătoare de tenis de câmp din România.
Împreună cu prietenul său cel mai bun, Ion Țiriac, Năstase susține că sprijinul lor e garantat.
"Și eu, și Ion Țiriac suntem gata să o ajutăm oricând. Doar să spună că are nevoie și suntem aici! Nici nu se pune problema să facem altfel. Pe de altă parte, doar ea știe cât a reușit să se pregătească în această perioadă de aproape doi ani care a fost extrem de grea. Numai ea știe de fapt cât de grea a fost", a declarat Ilie Năstase pentru impact.ro.
Mai mult, Ilie Năstase promite că va fi prezent în tribune la cel mai apropiat turneu de Grand Șlem, cel de la Paris, unde e ferm convins că Halep va fi prezentă.
"Va primi cel mai probabil niște wild-card-uri la turnele de Mare Șlem, așa că sunt pregătit să merg la Paris să o susțin din tribune. La turneele mai mici nu garantez, fiindcă va depinde de multe altele. Inclusiv prezența sa la turnee va fi mai aparte", mai spune marele tenismen.
Ilie Năstase a surprins prin faptul că a ales să nu-și facă așteptări pe tema deciziei de la TAS în privința Simonei Halep: "Am ales să nu-mi imaginez nimic, tocmai pentru motivul de a trăi vreo dezamăgire. Am decis că nu e cazul să fiu nici prea optimist, nici pesimist și pur și simplu să aștept o decizie. O decizie care e surprinzător de favorabilă Simonei!".
Pe de altă parte, există și un amănunt asupra căruia Ilie Năstase a insistat, fără a apăsa însă prea mult "pedala".
În urmă cu mai bine de șapte ani a existat un conflict între Ilie Năstase și Serena Williams, care a necesitat prezența celui dintâi în fața judecătorilor sportivi.
"Nu am înțeles de ce echipa sa de avocați nu a presat mai mult pentru a obține mai repede decizii. A trecut mult timp până a sosit suspendarea de patru ani. Mi-am amintit asta fiindcă atunci când am avut acea problemă cu Serena Williams am mers foarte curând la tribunalul sportiv pentru a lămuri povestea aceea cu cuvântul pe care-l folosisem. Am reușit atunci să lămurim repede povestea. La Simona asta a fost ceea ce ne-a surprins cel mai mult, probabil, perioada lungă de timp scursă până la judecata și condamnarea ei. Spre final însă avocații ei au reușit însă să reacționeze altfel și asta e de salutat, chiar și acum!", mai spune Ilie Năstase.
El evită să facă vreun pronostic asupra stării de performanță în care se va regăsi Simona Halep la ora revenirii sale pe terenurile de tenis.
"E greu, foarte greu de spus. Meciurile oficiale îi lipsesc și asta îi va crea un dezavantaj. S-au văzut cazuri cu mari sportivi care au revenit foarte ușor peste perioade de opt, nouă luni de întrerupere ca și cum ar fi jucat alatăieri cel mai recent meci. Dar s-au văzut și jucători care au avut de trecut un mare handicap, în situații similare. Depinde foarte mult de șansa fiecăruia!", a sunat sentința lui Ilie Năstase.
A evitat să spună dacă merită păstrat sau nu Mouratoglou în echipa Simonei Halep
Fostul mare jucător a evitat elegant să se pronunțe și auspra numelui viitorului antrenor al Simonei Halep.
"Ea și familia sa sunt cei chemați să vă răspundă la întrebarea asta. Ea, în primul rând, fiindcă e cariera ei în joc. Nu contează de fapt ce aș spune eu acum. Poate eu și alții văd absolut improbabilă continuarea relației cui ultimul ei antrenor, Mouratoglou, dar ceea ce contează e ce crede Simona Halep. Va trebui să-i dăm credit total!", a conchis același Ilie Năstase.
TAS a anunțat că Simonei Halep i-a fost anulată suspendarea inițială de patru ani, cu o majoritate absolută, de 3-0, din partea judecătorilor care au analizat la începutul lunii februarie cazul celei mai cunoscute tenismene românce din toate timpurile.